[pic] | COMISIA COMUNITĂŢILOR EUROPENE |

Bruxelles, 29.7.2009

COM(2009) 421 final

2007/0248 (COD)

AVIZUL COMISIEI

în conformitate cu articolul 251 alineatul (2) al treilea paragraf litera (c) din Tratatul CE cu privire la amendamentele Parlamentului European la poziția comună a Consiliului privind propunerea de Directivă a Parlamentului European și a Consiliului de modificare a Directivei 2002/22/CE privind serviciul universal și drepturile utilizatorilor cu privire la rețelele și serviciile electronice de comunicații, a Directivei 2002/58/CE privind prelucrarea datelor personale și protejarea confidențialității în sectorul comunicațiilor publice și a Regulamentului (CE) nr. 2006/2004 privind cooperarea dintre autoritățile naționale însărcinate să asigure aplicarea legislației în materie de protecție a consumatorului

DE MODIFICARE A PROPUNERII COMISIEI în conformitate cu articolul 250 alineatul (2) din Tratatul CE

2007/0248 (COD)

AVIZUL COMISIEI

în conformitate cu articolul 251 alineatul (2) al treilea paragraf litera (c) din Tratatul CE cu privire la amendamentele Parlamentului European la poziția comună a Consiliului privind propunerea de Directivă a Parlamentului European și a Consiliului de modificare a Directivei 2002/22/CE privind serviciul universal și drepturile utilizatorilor cu privire la rețelele și serviciile electronice de comunicații, a Directivei 2002/58/CE privind prelucrarea datelor personale și protejarea confidențialității în sectorul comunicațiilor publice și a Regulamentului (CE) nr. 2006/2004 privind cooperarea dintre autoritățile naționale însărcinate să asigure aplicarea legislației în materie de protecție a consumatorului

1. ISTORICUL DOSARULUI

Procedură

La 13 noiembrie 2007, Comisia a adoptat propunerea de directivă COM(2007) 698 – 2007/0248 (COD) („directiva privind drepturile cetățenilor”), pe care a prezentat-o Parlamentului European și Consiliului la 15 noiembrie 2007 pentru a fi adoptată prin procedura de codecizie prevăzută la articolul 251 din Tratatul CE.

Comitetul Economic și Social European și-a dat avizul la 29 mai 2008. Comitetul Regiunilor a adoptat avizul său la 19 iunie 2008.

La 6 noiembrie 2008, Comisia a adoptat, în temeiul articolului 250 din Tratatul CE, o propunere modificată[1] care includea, în totalitate sau parțial, o mare parte dintre amendamentele votate de Parlamentul European în prima lectură în data de 24 septembrie 2008.

În conformitate cu articolul 251 din Tratatul CE, Consiliul a adoptat poziția comună cu privire la propunere la data de 16 februarie 2009[2].

Comisia a adoptat comunicarea sa privind poziția comună a Consiliului la 17 februarie 2009[3].

Parlamentul European a adoptat o poziție în a doua lectură la 6 mai 2009.

2. OBIECTIVUL PROPUNERII COMISIEI

Obiectivul propunerii Comisiei este de a ajusta cadrul de reglementare a comunicațiilor electronice, și anume Directiva privind serviciul universal[4] și Directiva privind viața privată și comunicațiile electronice[5], pentru a consolida anumite drepturi ale consumatorilor și ale utilizatorilor și a garanta faptul că sistemul de comunicații electronice este sigur și fiabil și asigură un nivel ridicat de protecție a vieții private și a datelor cu caracter personal.

3. OBSERVAțIILE COMISIEI

3.1. Generalități

La 6 mai 2009, Parlamentul European a adoptat în sesiune plenară o serie de amendamente la poziția comună a Consiliului negociate cu Consiliul pentru a asigura adoptarea lor în a doua lectură. Aceste amendamente se referă în esență la:

- adaptarea serviciului universal la evoluțiile pieței și ale tehnologiei, permițând în speță statelor membre să modernizeze obligațiile de serviciu universal prin trecerea la banda largă;

- îmbunătățirea accesului persoanelor cu handicap la comunicațiile electronice, în special prin includerea echipamentelor terminale în aria de aplicabilitate a directivei; îmbunătățirea accesului și lărgirea gamei de servicii pentru persoanele cu handicap, consolidarea dreptului la serviciile de urgență în Uniunea Europeană;

- îmbunătățirea condițiilor contractuale și a informării consumatorilor cu privire la servicii, inclusiv creșterea gradului de comparabilitate a prețurilor și sporirea prerogativelor autorităților naționale de reglementare cu privire la informarea consumatorilor în legătură cu tarifele;

- informarea consumatorilor cu privire la cele mai comune utilizări ale serviciilor de comunicații electronice pentru angajarea în activități ilicite sau pentru diseminarea conținutului prejudiciabil;

- întărirea prevederilor referitoare la accesul la serviciile de urgență, printre altele o obligație mai strictă de a comunica serviciilor de urgență informații privind localizarea apelantului, creșterea nivelului de informare a populației cu privire la numărul „112” și atribuirea de competențe de comitologie Comisiei pentru accesul la serviciile „112”;

- facilitarea accesului populației la serviciile „116” și atribuirea de competențe de comitologie Comisiei pentru a asigura implementarea eficientă a seriilor de numere „116”;

- facilitarea schimbării furnizorului, prevăzând inclusiv un termen limită pentru activarea numărului după portare; întărirea prerogativelor autorităților naționale de reglementare pentru monitorizarea și implementarea portării; crearea unor competențe de comitologie pentru modernizarea obligațiilor de portare;

- întărirea obligației statelor membre de a examina obligațiile de difuzare ( must carry );

- modernizarea și actualizarea legislației în funcție de evoluțiile pieței și ale tehnologiei, eficientizarea prevederilor directivei (de exemplu, eliminarea obligațiilor depășite etc.);

- precizarea măsurilor care trebuie luate de furnizori pentru a garanta securitatea serviciilor prestate;

- stipularea obligației furnizorilor de servicii de comunicații electronice de a notifica autorităților și, în anumite situații, abonaților sau persoanelor fizice vizate, cazurile de încălcare a securității datelor cu efecte asupra datelor cu caracter personal și atribuirea de competențe de comitologie Comisiei pentru stabilirea modalităților de notificare a acestor cazuri;

- întărirea prevederilor referitoare la protecția împotriva programelor spion ( spyware ) și a instalării de cookies pe dispozitivele utilizatorilor.

Comisia acceptă amendamentele Parlamentului European, acestea fiind conforme cu obiectivul global și caracteristicile generale ale propunerii.

3.2. Propunere modificată

În temeiul articolului 250 alineatul (2) din Tratatul CE, Comisia își modifică propunerea în conformitate cu amendamentele votate de Parlamentul European în sesiunea plenară din 6 mai 2009.

[1] COM(2008) 723 final.

[2] JO C 103E, 5.5.2009, p. 40.

[3] COM(2009) 78 final.

[4] Directiva 2002/22/CE a Parlamentului European și a Consiliului din 7 martie 2002 privind serviciul universal și drepturile utilizatorilor cu privire la rețelele și serviciile electronice de comunicații (JO L 108, 24.4.2002, p. 51).

[5] Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice (JO L 201, 31.7.2002, p. 37).